দেড়শ বছরের পুরনো আর্ট কলেজ। শিক্ষক থাকার কথা ৫৪। আছেন মাত্র ২০ জন। নেই স্থায়ী অধ্যক্ষ। ঠিকমত বেরোয় না পরীক্ষার ফল। ধুঁকতে থাকা আর্ট কলেজে আজ আন্দোলনে নামেন ছাত্রছাত্রীরা। এর জেরে বন্ধ হয়ে যায় প্রথম দিনের ভর্তির পরীক্ষা। সবকিছু দেখে শুনে এদিন ইস্তফা দিয়েছেন কলেজের ভারপ্রাপ্ত অধ্যক্ষ। তবে কাল থেকে ভর্তির পরীক্ষা হবে নির্ধারিত সূচি মেনেই। প্রথম দিনের পরীক্ষার নতুন সূচি জানানো হবে ওয়েবসাইটে।সরকারি আর্ট কলেজের ভারপ্রাপ্ত অধ্যক্ষ কল্যাণ দাশ। আন্দোলনের জেরে বুধবারই পদত্যাগ করেন তিনি। স্বাস্থ্যের কারণ দেখিয়ে সরে দাঁড়ালেও আসল কারণটা ফুটে উঠল তাঁর বক্তব্যেই। দেড়শো বছরের পুরোনো সরকারি আর্ট কলেজে এইমুহুর্তে অধ্যাপকের পদ ৫৪টি । যার মধ্যে ৩৪টি পদই খালি। এতেই শেষ নয়।  চতুর্থ বর্ষের পরীক্ষার ফল নির্দিষ্ট সময়ে না বেরোনোয় আটকে গেছে বহু ছাত্রের স্নাতোকত্তরে ভর্তিও। বারবার জানিয়েও লাভ হয়নি বলেই আন্দোলন, দাবি ছাত্রছাত্রীদের। পরিস্থিতি সামলাতে শিক্ষা দফতরের অধিকর্তা এসে বৈঠক করেন আন্দোলনকারী ছাত্রদের সঙ্গে। এরপরেই প্রকাশিত হয় স্নাতক স্তরের ফল। আশ্বাস মেলে  তিন মাসে অধ্যাপক নিয়োগ প্রক্রিয়া সম্পূর্ণ করার। এই তিন মাস অতিথি শিক্ষক রেখে পড়ানোর আশ্বাস দেওয়া হয়েছে।